Author: Informatika
Company: MVRR SR

Príloha č.1

Vyhodnotenie
 plnenia úloh Akčného plánu rozvoja bývania do roku 2005 
z Koncepcie štátnej bytovej politiky do roku 2005 s výhľadom do roku 2010 

I.	Úlohy prijaté pri schvaľovaní Koncepcie štátnej bytovej politiky do roku 2005 s výhľadom do roku 2010

1.	V zákone o štátnom rozpočte zabezpečiť podľa možnosti štátneho rozpočtu vyčleňovanie prostriedkov na rozvoj bývania v objeme, ktorý vytvorí reálne podmienky na splnenie programového vyhlásenia vlády SR.
Z: MF SR 
T: pri príprave ŠR na príslušný rok
Plnenie:

	Ministerstvo financií SR vyčleňovalo finančné prostriedky na rozvoj bývania v období od roku 2000 do roku 2003 nasledovne:
-	V roku 2000 bola poskytnutá dotácia na bytovú výstavbu v celkovej sume 6 282 700 tis. Sk, z toho bežný transfer do Štátneho fondu rozvoja bývania v sume 2 790 700 tis. Sk a na programy rozvoja bývania v celkovej výške 592 000 tis. Sk. Okrem toho sa vyčlenilo pre štátnu prémiu k stavebnému  sporeniu  2 800 000 tis. Sk a štátny  príspevok  k hypotekárnym  úverom  v objeme
100 000 tis. Sk.
-	V roku 2001 bola v štátnom rozpočte schválená celková suma na uvedené účely vo výške 
7 333 250 tis. Sk, z toho pre Štátny fond rozvoja bývania vo výške 2 700 000 tis. Sk a na programy rozvoja bývania v celkovej výške 2 470 000 tis. Sk. Štátna prémia k stavebnému sporeniu bola vyčlenená v objeme 2 036 000 tis. Sk a štátny príspevok k hypotekárnym úverom v objeme 127 250 tis. Sk.
-	Na rozvoj bytovej výstavby bolo v štátnom rozpočte na rok 2002  vyčlenené 7 667 380 tis. Sk.
V rozpočte kapitoly MVRR SR boli na programy rozvoja bývania schválené finančné prostriedky vo výške 4 590 880 tis. Sk, z toho pre program obstarania služobných bytov pre vybraných zamestnancov štátnej správy (vrátane Detského mestečka Zlatovce) v sume 470 080 tis. Sk. Okrem uvedených prostriedkov boli v kapitole Všeobecná pokladničná správa  zabezpečené    prostriedky   na   poskytnutie   štátnej   prémie   v   stavebnom  sporení  v   sume 
2 850 000 tis. Sk a na štátny príspevok k hypotekárnym úverom v sume 226 500 tis. Sk.
-	V  štátnom   rozpočte   na   rok   2003   celková  suma  na  rozvoj  bytovej výstavby  predstavuje 
6 904 920 tis. Sk. Pre kapitolu Ministerstva výstavby a regionálneho rozvoja SR na Program rozvoja bývania je vyčlenené 3 744 920 tis. Sk, z toho transfer do Štátneho fondu rozvoja bývania 2 550 000 tis Sk. Na štátnu prémiu stavebného sporenia je vyčlenené 2 670 000 tis. Sk a na štátny príspevok k hypotekárnym úverom 490 000 tis. Sk. 
	Úloha sa priebežne zabezpečuje. 

2.	Pripraviť metodický pokyn pre stanovenie podmienok možného rozšírenia hranice zastavaného územia obce k 1. 1. 1990 v prípadoch, ak pozemky na výstavbu v hraniciach zastavaného územia obce (mesta) sú vyčerpané.
Z: MP SR, MVRR SR, MV SR, MŽP SR,  ÚGKK SR 
T:  31. 12. 2000
Plnenie:
	Ministerstvo pôdohospodárstva SR v spolupráci s Ministerstvom výstavby a regionálneho rozvoja SR, Ministerstvom vnútra SR, Ministerstvom životného prostredia SR a Úradom geodézie, kartografie a katastra SR spracovalo “Metodický pokyn Ministerstva pôdohospodárstva SR pre postup pri rozširovaní hranice zastavaného územia obce k 1. 1. 1990”. Metodický pokyn bol schválený na porade vedenia Ministerstva pôdohospodárstva SR dňa 7. 12. 2000 s účinnosťou od 1. 1. 2001. Uverejnený bol prostredníctvom Operatívnych pokynov Ministerstva vnútra SR pre krajské a okresné úrady. Pre širokú odbornú verejnosť je metodický pokyn sprístupnený na internetovej stránke Ministerstva pôdohospodárstva SR www.mpsr.sk.
	Úloha bola splnená.

3.	Pripraviť právny predpis o založení a vedení evidencie o bytovom fonde a jeho využívaní na úrovni obcí a štátu (register bytov) a zabezpečiť potrebné finančné prostriedky v štátnom rozpočte na rok 2001 a ďalšie roky.
Z: MVRR SR, MF SR, MV SR, ŠÚ SR
T: rok 2000 a ďalšie roky
Plnenie:
Ministerstvo výstavby a regionálneho rozvoja SR vypracovalo “Návrh legislatívneho zámeru zákona o evidencii bytov” a koncom januára 2000 zaslalo na medzirezortné pripomienkové konanie.
Zásadné nesúhlasné stanovisko k navrhovanému vytvoreniu evidencie bytov zaujal Štatistický úrad SR a Ministerstvo financií SR. Štatistický úrad SR  nesúhlasil s využitím údajov získaných pri pripravovanom sčítaní obyvateľov, domov a bytov v roku 2001 pre evidenciu bytov s odôvodnením, že využitie týchto údajov je v rozpore s cieľom a účelom zákona č. 165/1998 Z.z. o sčítaní obyvateľov, domov a bytov v roku 2001 a Ministerstvo financií SR nesúhlasilo najmä s poskytnutím prostriedkov na vytvorenie a vedenie evidencie bytov zo štátneho rozpočtu.

Keďže rozpory zásadného charakteru sa nepodarilo odstrániť ani rokovaniami na úrovni štatutárnych zástupcov, predložilo Ministerstvo výstavby a regionálneho rozvoja SR v apríli 2000 na prerokovanie vo vláde SR materiál: “Návrh na zrušenie úloh Návrh legislatívneho zámeru zákona o evidencii bytov a Návrh zákona o evidencii bytov” z Plánu legislatívnych úloh vlády SR na rok 2000. Vláda tieto úlohy zrušila svojim uznesením č. 649 zo 16. 8. 2000.

Následne Ministerstvo výstavby a regionálneho rozvoja SR  vypracovalo materiál “Návrh na vytvorenie systému aktuálnych informácií o bytovom fonde”, v ktorom predstavuje jedno z možných riešení ako dospieť postupne k dostatku aktuálnych informácií o bytovom fonde. Podstatou navrhovaného riešenia je nadviazať na informácie o bytoch, ktoré sa v súčasnosti sledujú v informačnom systéme katastra nehnuteľností, tieto doplniť a vytvoriť tak v uvedenom informačnom systéme samostatný podsystém informácií o všetkých bytoch v Slovenskej republike.  Navrhované riešenie  bolo koncom roku 2002 zaslané Úradu geodézie, kartografie a katastra SR za účelom odborného posúdenia s cieľom možnej aplikácie.
Vláda SR pôvodnú úlohu zrušila uznesením č. 649/2000.

4.	Pripraviť návrh na zriadenie medzirezortnej vládnej komisie pre bývanie.
Z: MVRR SR, MF SR, MS SR, MV SR, MH SR, MP SR, MŽP SR, MPSVR SR, ŠÚ SR
T: 31. 12. 2000
Plnenie:

Návrh na zriadenie Medzirezortnej komisie vlády SR pre bývanie Ministerstvo výstavby a regionálneho rozvoja SR predložilo na rokovanie vlády SR listom č. k 1184/M-2000 zo dňa 30. 11. 2000. Bolo dohodnuté, že predsedom predmetnej komisie bude podpredseda vlády SR pre ekonomiku. V priebehu roka 2000 ani v 1. štvrťroku 2001 nebol materiál zaradený na rokovanie vlády. 

Dňa 7. 3. 2001 vláda SR  uznesením č. 213/2001 schválila "Návrh opatrení, ktorými sa stanoví nový rámec pre činnosť poradných a koordinačných orgánov vlády" predložený podpredsedom vlády SR pre ekonomiku a v súlade s dokumentom Audit rozhodla o zredukovaní počtu poradných orgánov vlády SR. Vychádzajúc z uvedeného uznesenia na rokovaní podpredsedu vlády SR pre ekonomiku s ministrom výstavby a regionálneho rozvoja SR sa prijalo rozhodnutie, že za daných podmienok nie je účelné predmetnú komisiu zriaďovať. Listom č. 1133/M-2001 z 3. 7. 2001 požiadal minister výstavby a regionálneho rozvoja SR predsedu vlády SR o vyradenie materiálu z evidencie materiálov pripravených na rokovanie vlády. 
Úloha bola splnená, v nadväznosti na uznesenie vlády SR č. 213/2001 komisia nebola zriadená.

5.	Pripraviť právny predpis pre stanovenie podmienok poskytovania služieb v oblasti spravovania bytových domov.
Z: MVRR SR, MS SR
T: 31. 12. 2003
Plnenie:
S cieľom zabezpečiť plnenie úlohy k termínu 31. 12. 2003 pripravilo Ministerstvo výstavby a regionálneho rozvoja SR v decembri 2000 “Analýzu legislatívnych podmienok pre efektívne poskytovanie služieb v oblasti správy a údržby bytového fondu”. Analýza poukázala na skutočnosť, že jednotlivé aspekty tejto problematiky sú čiastočne riešené vo viacerých právnych predpisoch najmä v Občianskom zákonníku, Obchodnom zákonníku a v zákone č. 182/1993 Z. z. o vlastníctve bytov a nebytových priestorov v znení neskorších predpisov.  Vzhľadom na to a na stanoviská zainteresovaných ministerstiev nebolo priechodné schváliť takúto úpravu formou samostatného nového právneho  predpisu. 

Preto v správe o plnení zámerov Koncepcie štátnej bytovej politiky do roku 2010 a Akčného plánu rozvoja bývania do roku 2005, ktorú prerokovala vláda SR 3. 7. 2002  bolo navrhnuté riešiť túto úlohu novelizáciou zákona č. 182/1993 Z. z. o vlastníctve bytov a nebytových priestorov v znení neskorších predpisov tak, aby sa presnejšie stanovili pravidlá správy bytových domov a zabezpečila vyššia efektivita služieb správy a údržby bytového fondu.

Úloha bola nahradená novou úlohou C.3. v uznesení vlády SR č. 736/2002 z 3.7.2002. 				 

6.	Spracovať návrh novelizácie ustanovení Obchodného zákonníka upravujúcich problematiku bytového družstevníctva.
Z: MS SR, MVRR SR, MF SR, MP SR, SZBD
T: 31. 12. 2000

Plnenie: 
	Zákon č. 500/2001 Z. z., ktorým sa mení a dopĺňa Obchodný zákonník v znení neskorších predpisov neupravil  osobitne problematiku bytového družstevníctva, na druhej strane však upravil rámcovo zodpovednosť za škodu a umožňuje každému členovi družstva podať žalobu o náhradu škody v mene družstva proti členovi predstavenstva družstva a takisto aj žalobu o splatenie vkladu proti členovi družstva, ktorý je v omeškaní.
  
	Komisia poverená vypracovaním návrhu novely Obchodného zákonníka (zákon č. 200/2001 Z. z.) sa rozhodla nezapracovať ustanovenie upravujúce problematiku bytového družstevníctva do tejto novely, čo odôvodnila tým, že  by to bolo diskriminujúce  pre ostatné typy družstiev. Preto Ministerstvo spravodlivosti SR vo svojom stanovisku z 22. 2. 2003  uvádza, že  úprava problematiky bytového družstevníctva  nie je v Obchodnom zákonníku možná a táto si vyžaduje vypracovanie osobitného právneho predpisu. 
Úloha nie je splnená.

7.	Za účelom znižovania záberov poľnohospodárskej pôdy a šetrenia energiami pri výstavbe rodinných domov prijatím vhodnej úpravy v predpisoch umožňujúcich poskytovanie podpory štátu zvýhodňovať systém radovej výstavby a priradiť jej zodpovedajúcu prioritu aj pri poskytovaní prostriedkov na výstavbu technickej infraštruktúry.
Z: MVRR SR
T: od 1. 1. 2001
Plnenie:

	Plnenie tejto úlohy bolo zabezpečené Smernicou Ministerstva výstavby a regionálneho rozvoja SR č. 2/2000, ktorou sa určujú pravidlá pre poskytovanie dotácií na výstavbu technickej vybavenosti v znení jej doplnkov a zmien. S účinnosťou od 1. 4.2003 predmetnú oblasť upravuje Smernica Ministerstva výstavby a regionálneho rozvoja SR č. 3/2003, ktorou sa určujú pravidlá pre poskytovanie dotácií na prípravu územia a na výstavbu technickej vybavenosti, pričom je dôraz daný na priority bytovej politiky kraja, ktoré aplikujú koncepciu štátnej bytovej politiky na podmienky kraja.
Úloha sa zabezpečuje.
8.	Z rozpočtov stavieb, na ktoré bola poskytnutá podpora zo Štátneho fondu rozvoja bývania a v rámci programov rozvoja bývania vytvárať informačný systém nákladových ukazovateľov bytovej výstavby a tento systém postupne doplňovať a rozšíriť na všetky stavby.
Z: MVRR SR
T: počnúc rokom 2000

Plnenie:
	Štátny fond rozvoja bývania má vytvorený informačný systém, v rámci ktorého je možné sledovať aj nákladové položky podľa jednotlivých účelov poskytnutia podpory. Tento informačný systém umožňuje získať prehľady o nákladových ukazovateľoch bytovej výstavby tak v regionálnom členení, ako aj so zameraním na jednotlivé typy výstavby. 

	Ministerstvo výstavby a regionálneho rozvoja SR má spracovaný databázový systém stavieb podporovaných v rámci programov rozvoja bývania. Systém obsahuje stavby podporené od roku 2000. V rámci tohto systému je možné sledovať nákladové ukazovatele jednotlivých stavieb.  
Úloha sa priebežne plní.

9.	Úpravou zákona č. 318/1992 Zb. o dani z dedičstva, dani z darovania, dani z prevodu a prechodu nehnuteľností v znení neskorších predpisov oslobodiť od dane z prevodu a prechodu nehnuteľností prvý prevod novostavby domu alebo bytu z právnickej osoby na fyzickú osobu (vlastníka) alebo právnickú osobu (prenajímateľa) a v súlade s presunom kompetencií v rámci reformy verejnej správy poveriť správou uvedených daní obce.
Z: MF SR 
T: 30. 12. 2000

Plnenie:
Dňa 5. 2. 2002 bola v Národnej rade SR zákonom č. 107/2002 schválená novela zákona č. 318/1992 Zb. s účinnosťou od 1. 4. 2002, ktorá ustanovením §9 ods. 2) vyňala z predmetu dane z prevodu a prechodu nehnuteľností prevod vlastníctva bytov, spoločných častí a spoločných zariadení bytového domu vrátane prevodu vlastníctva priľahlých a zastavaných pozemkov do vlastníctva doterajších nájomcov, ako aj prvý prevod vlastníctva bytu v bytovom dome alebo vlastníctva bytu v rodinnom dome z vlastníctva stavebníka do vlastníctva fyzickej osoby alebo právnickej osoby. Obce doteraz neboli poverené správou týchto daní
Prvá časť úlohy bola splnená, druhá časť úlohy nebola zatiaľ splnená.
10.	Legislatívne upraviť podmienky pre výpočet nájomného v existujúcom nájomnom bytovom fonde a v novopostavených bytoch.
       Z: MF SR, MVRR SR 
       T: 31. 12. 2000, resp. podľa rozhodnutia vlády SR

Plnenie:

Za účelom splnenia uvedenej úlohy Ministerstvo výstavby a regionálneho rozvoja SR predložilo gestorovi úlohy Ministerstvu financií SR listom č. 1310/M-2000 zo dňa 10. 10. 2000 "Návrh zásad určovania nájomného v bytoch v nájomnom bytovom sektore" a "Návrh na zmenu Opatrenia MF SR č. R-11/1999". 

Ministerstvo financií SR na základe  návrhu Ministerstva výstavby a regionálneho rozvoja SR nájomné postupne upravovalo. Opatrením MF SR č. R – 11/1999  maximálne nájomné v existujúcich obecných a štátnych bytoch bolo od 1. 1. 2000 zvýšené o 70%,  Opatrením MF SR č. R-1/2001 od 1. 2. 2001 o 45% a Opatrením MF SR č. R-1/2003 od 1. 3. 2003 o ďalších 95%. 

V bytoch vo verejnom nájomnom sektore dokončených s účasťou verejných prostriedkov po 1. 2. 2001 možno uplatňovať nákladové nájomné vo výške maximálne 5% z obstarávacej ceny bytu ročne. Regulované nájomné sa nevzťahuje na byty bytových družstiev, byty vo vlastníctve fyzických osôb, byty preukázateľne voľné v bytových domoch vydaných pri náprave krívd podľa osobitných predpisov bez ohľadu na to, kto je vlastníkom takýchto bytových domov s výnimkou zákonného prechodu nájmu a výmeny bytu, byty  v domoch postavených  úplne bez účasti verejných prostriedkov s kolaudačným rozhodnutím vydaným po 1.2.2001, byty užívané na podnikateľskú činnosť so súhlasom vlastníka, ak je ich nájomcom právnická osoba, ktorá nemá sídlo na území SR alebo fyzická osoba,  ktorá nemá trvalý pobyt na území SR alebo zahraničný zastupiteľský úrad alebo diplomatická misia. V týchto bytoch sa nájomné určuje dohodou medzi vlastníkom a nájomníkom a ide o tzv. voľné, resp. trhové nájomné.

Ministerstvo výstavby a regionálneho rozvoja SR vypracovalo materiál Návrh na zvýšenie cien za nájom bytov, ktorý vláda SR 8.1.2003 vzala na vedomie a súčasne odporučila uznesením č. 7/2003 v bode B.2. ministrovi výstavby a regionálneho rozvoja SR v spolupráci s podpredsedom vlády a ministrom financií SR do 30.6.2004 preskúmať možnosť prípravy zákona, ktorým by sa problematika nájomného v bytoch riešila v budúcom období. Na základe uvedenej úlohy Ministerstvo výstavby a regionálneho rozvoja SR v súčasnosti analyzuje danú problematiku v krajinách Visegrádskej štvorky a vo vybraných krajinách Európskej únie.
Súčasťou materiálu, ktorý predloží Ministerstvo výstavby a regionálneho rozvoja SR v spolupráci s Ministerstvom financií SR  na rokovanie vlády SR v I. polroku 2004 bude i návrh, resp. odporúčanie na riešenie právnej úpravy nájomného v Slovenskej republike vo väzbe na platný právny systém.
Úloha bola splnená  a v deregulácii nájomného nad rámec úlohy sa pokračuje.

II.	Úlohy vyplývajúce z platných uznesení vlády SR prijatých k problematike bývania pred schválením Koncepcie štátnej bytovej politiky do roku 2005 s výhľadom do roku 2010

1.	Doplniť daňové zákony o systém daňových zvýhodnení, zameraných na podporu rozvoja bývania.
Z: MF SR
T: pri príprave daňových zákonov v roku 2000
Uznesenie vlády č. 408/1999-B.1.

Plnenie: 
	Daňové zvýhodnenia sú vyhodnotené v rámci úloh I.9, II.7 a II.8 Akčného plánu rozvoja bývania do roku 2005.
Úloha je splnená čiastočne a s časovým sklzom .

2.	V nadväznosti na pripravovanú novelizáciu zákona č. 272/1994 Z. z. o ochrane zdravia ľudí pripraviť všeobecne záväzný právny predpis o zdravých životných podmienkach, v ktorých bude riešená aj problematika hygienických požiadaviek na zriaďovanie a prevádzku hromadných ubytovní, vrátane ubytovní nižšieho štandardu.
Z: MZ SR
T: 31. 12. 2000
Uznesenie vlády č. 408/1999-B.2.

Plnenie:
	Úloha bola splnená vydaním vyhlášky Ministerstva zdravotníctva SR č. 505/2002 Z. z., ktorou sa ustanovujú najnižšie hygienické požiadavky na byty v bytových domoch, hygienické požiadavky na ubytovacie zariadenia a náležitosti prevádzkového poriadku ubytovacích zariadení, ktorá nadobudla účinnosť 1. 9. 2002.  
	Úloha bola splnená s časovým sklzom.

3.	Vypracovať a predložiť na rokovanie vlády SR návrh novely zákona č. 40/1964 Zb. Občiansky zákonník v znení neskorších predpisov v časti nájmu bytu tak, aby sa odstránila nadmerná ochrana nájomníka.
Z: MS SR
T: 30. 11. 2000
Plán leg. úloh vlády na r. 2000

Plnenie:

	Ministerstvo spravodlivosti SR predložilo v roku 2000 na rokovanie vlády SR návrh zákona, ktorým sa mení a dopĺňa Občiansky zákonník v znení neskorších predpisov. Predmetnú novelu prerokovala dňa 29. 11. 2000 Stála pracovná komisia Legislatívnej rady vlády SR pre občianske a obchodné právo a odporučila ju na ďalšie legislatívne konanie. Národná rada Slovenskej republiky dňa  21. 6. 2001 schválila zákon č. 261/2001 Z. z, ktorým sa mení a dopĺňa Občiansky zákonník  v znení neskorších predpisov, ktorý  nadobudol účinnosť dňom 1. 9. 2001. Uvedenou novelizáciou Občianskeho zákonníka bola odstránená nadmerná ochrana nájomníkov a zrovnoprávnené postavenie vlastníkov a nájomníkov bytov. 
	Úloha bola splnená.

4.	Zahrnúť po nadobudnutí účinnosti úprav v cenovej regulácii, umožňujúcich do ekonomicky oprávnených nákladov zahrnúť i náklady na rozvoj sietí do pripravovaného zákona o verejných vodovodoch a verejných kanalizáciách povinnosť vlastníkov alebo správcov verejných vodovodov a verejných kanalizácií zabezpečovať rozvoj týchto zariadení v rámci ich kapacitných možností a v súlade so schválenou územno-plánovacou dokumentáciou sídiel.
Z: MP SR
T: v termíne prípravy zákona
Uznesenie vlády č. 853/1999-B.2.

Plnenie:
	Úloha bola splnená schválením  zákona č. 442/2002 Z. z.  o verejných vodovodoch a verejných kanalizáciách a o zmene a doplnení zákona č. 279/2001 o regulácii v sieťových oblastiach, ktorý nadobudol účinnosť 1. 11. 2002.
Úloha je splnená.

5.	Doplniť do pripravovaného zákona, ktorým sa mení a dopĺňa zákon o obecnom zriadení v znení neskorších predpisov medzi úlohy obcí starostlivosť o rozvoj bývania. 
Z: MV SR
T: pôvodný 31. 12. 1997
Uznesenie vlády č. 466/1997-B.7.
NT: bude upravený podľa plánu leg. úlohy     vlády SR

Plnenie:
	Do §4 zákona č. 453/2001 Z. z., ktorým sa mení a dopĺňa zákon SNR č. 369/1990 Zb. o obecnom zriadení v znení neskorších predpisov, v rámci výkonu samosprávnych funkcií súvisiacich so správou obce je doplnená aj zodpovednosť obce za obstarávanie a schvaľovanie programov rozvoja bývania a spolupôsobenie pri vytváraní vhodných podmienok na bývanie v obci. Zákon nadobudol účinnosť dňa 1. 1. 2002.
	Úloha je splnená.

6.	Vypracovať a predložiť na rokovanie vlády návrh novely zákona č. 182/1993 Z.z. o vlastníctve bytov a nebytových priestorov v znení neskorších predpisov, ktorá určí dobu, po ktorú bude platiť povinnosť obcí prevádzať byty do vlastníctva užívateľov bytov.
Z: MF SR
T: 31. 12. 2000
     Uznesenie vlády č. 1026/1999-B.5.

Plnenie:	
Návrh novely zákona, ktorým sa mení a dopĺňa zákon č. 182/1993 Z.z. o vlastníctve bytov a nebytových priestorov v znení neskorších predpisov, ktorý upravuje časovú pôsobnosť povinnosti previesť vlastníctvo bytov na nájomcov, bol Ministerstvom financií SR predložený na Úrad vlády SR listom č. 5652/2000-KM zo dňa 28. 11. 2000. Upravené znenie po prerokovaní v Legislatívnej rade vlády SR bolo Ministerstvom financií SR predložené Úradu vlády SR listom č. 5652/2000-KM zo dňa 16. 2. 2001. Vláda návrh novely zákona prerokovala a prijala k nemu uznesenie č. 159/2001. Listom predsedu vlády SR č. 1317/2001 zo dňa 1. 3. 2001 bol vládny návrh zákona predložený NR SR. NR SR uznesením č. 1414 zo dňa 22.5.2001 rokovanie o vládnom návrhu zákona prerušila do rozhodnutia Ústavného súdu SR o návrhu generálneho prokurátora SR na vyslovenie nesúladu niektorých ustanovení zákona č. 182/1993 Zb. s článkom 20 ods.1 a 4 Ústavy SR.

Ústavný súd SR na verejnom zasadnutí 4.4.2002 rozhodol, že návrhu generálneho prokurátora nevyhovie. Národná rada SR pokračovala v rokovaní o návrhu novely zákona v máji 2002, kedy na návrh gestorského výboru pre sociálne veci a bývanie rozhodla v druhom čítaní v prerokovaní vládnej novely zákona nepokračovať.
Úloha bola splnená, novelu zákona Národná rada SR  zatiaľ neschválila.

7.	Vypracovať a predložiť na rokovanie vlády návrh novely zákona č. 317/1992 Zb. o dani z nehnuteľností, ktorá umožní obciam zvýšenie daní v prípade nevyužívania pozemku na účel ustanovený v územnoplánovacej dokumentácii, s dôrazom na zainvestovaný pozemok.
Z: MF SR
T: 31. 12. 2000
     Uznesenie vlády č. 1026/1999-B.7.
Plnenie:
	Ministerstvo financií SR vo svojom podklade uvádza, že v zákone č. 317/1992 Zb. o dani z nehnuteľností sú správcovia dane splnomocnení na zvýšenie sadzieb dane z pozemkov a to až o 100%. Táto úprava platila už aj v dobe prijatia úlohy uznesením vlády SR č. 1026/1999, t.j. 25.11.1999. Od tohto termínu bol zákon novelizovaný zákonom č. 493/2001, no úprava daní podľa bodu B.7. z uznesenia vlády SR č. 1026/1999 do zákona nebola premietnutá. 

	Súčasná právna úprava nestimuluje vlastníkov k výstavbe alebo predaju pozemkov, pretože zvýšenie dane o 100 % pri obciach do 1 000 obyvateľov z 1 Sk/m^2 na 2 Sk/m^2, v obciach nad 25 000 obyvateľov z 2,50 Sk/m^2 na 5,00 Sk/m^2 a v Bratislave z 4,50 Sk/m^2 na 9,00 Sk/m^2 nepredstavuje takú finančnú položku, ktorá by vlastníkov motivovala čím skôr využiť určené pozemky na výstavbu. 
Úloha nie je splnená.

8.	Vypracovať a predložiť na rokovanie vlády návrh novely zákona o daniach z príjmov, ktorá umožní daňové úľavy pre fyzické a právnické osoby, ktoré investovali v bytovej výstavbe a obnove bytového fondu.
Z: MF SR 
T: 31. 12. 2000
     Uznesenie vlády č. 1026/1999-B.6.
Plnenie:
Daňové zvýhodnenie u dani z príjmov zamerané na podporu rozvoja bývania je zapracované v zákone č. 366/1999 Z. z. o daniach z príjmov v znení neskorších predpisov,  s účinnosťou od 1.1.2000. V rámci týchto daňových zvýhodnení sú od dane z príjmov fyzických osôb napr. oslobodené úroky z vkladov zo stavebného sporenia vrátane úrokov zo štátnej podpory, úrokové výnosy z hypotekárnych záložných listov, ako aj ďalšie zvýhodnenia uvedené v § 4 cit zákona. Od dane sú ďalej oslobodené príjmy bytových družstiev z nájomného za družstevné byty a družstevné garáže. Ďalej si môžu daňovníci – právnické osoby od základu dane odpočítať hodnotu darov peňažnej i nepeňažnej povahy vrátane poskytnutých služieb obciam a iným právnickým osobám so sídlom na území SR, najviac 2% zo základu dane. Od 1. 1. 2000 možno odpočítať aj dary poskytnuté  do Štátneho fondu rozvoja bývania na výstavbu nájomných bytov. 

Nepriamou formou daňového zvýhodnenia je možnosť znížiť základ dane o nezdaniteľnú časť na daňovníka – fyzickú osobu v sume 38 760 Sk ročne. Na druhej strane sa daň z pridanej hodnoty uplatňovaná pri výstavbe bytov od. 1. 1. 2003  zvýšila z 10% na 14%. 

V Koncepcii štátnej bytovej politiky do roku 2005 s výhľadom do roku 2010 bolo odporúčané prijať napr. nasledovné daňové zvýhodnenia:
-	znížiť daňový základ u fyzických osôb o objem investícií do bytovej výstavby a obnovy bytového fondu rovnomerne po dobu 10, resp. 5 rokov,
-	umožniť odpočítanie splátok úrokov z úveru použitého na bytovú výstavbu alebo obnovu bytového fondu od základu dane,
-	odpočítať od základu dane právnických osôb príspevky poskytnuté na výstavbu bytov pre zamestnancov.
Predmetné návrhy daňových úľav sa zatiaľ neuplatňujú. 
Úloha je splnená len čiastočne.

9.	Vypracovať a predložiť na rokovanie vlády návrh zákona o neziskových organizáciách v oblasti bývania.
Z: MVRR SR, MV SR 
T: 31. 12. 2000
     Uznesenie vlády č. 1026/1999-B.3.	

Plnenie:

Na základe Plánu legislatívnych úloh vlády SR na rok 2000 MVRR SR vypracovalo “Legislatívny  zámer  návrhu  zákona o všeobecne  prospešných  spoločnostiach v bývaní” a  listom  č. 1531/M – 2000 zo dňa 21. 11. 2000 ho predložilo na rokovanie vlády SR. Následne vláda SR uznesením č. 1108 zo dňa 20. 12. 2000 schválila návrh koncepcie nových právnych foriem vzťahu medzi štátom a poskytovateľmi verejných služieb a v bode C.4. uložila ministrovi spravodlivosti SR predložiť na rokovanie vlády novelu zákona č. 213/1997 Z. z. o neziskových organizáciách poskytujúcich všeobecne prospešné služby tak, aby bol vytvorený aj priestor pre poskytovanie ďalších všeobecne prospešných služieb, s osobitným zreteľom na zabezpečenie výstavby bytov, správu a údržbu bytového fondu. Keďže príprava návrhu zákona o všeobecne prospešných spoločnostiach v bývaní sa stala neaktuálnou, Ministerstvo výstavby a regionálneho rozvoja SR listom č. 1835/M-2001 predložilo na rokovanie vlády SR návrh na  zrušenie úloh vyplývajúcich z Plánu úloh vlády SR na rok 2000.

 Uznesením č. 896 z 26.septembra 2001 vláda SR schválila predložený návrh novely zákona č. 213/1997 Z. z o neziskových organizáciách poskytujúcich všeobecne prospešné služby. Národná rada SR dňa 18. 12. 2001 schválila zákon č. 35/2002 Z. z., ktorým sa mení a dopĺňa zákon č. 213/1997 Z. z. o neziskových organizáciách poskytujúcich všeobecneprospešné služby. Zákon nadobudol účinnosť dňom 1. 3. 2002.
Úloha bola splnená s časovým posunom.

III.	Úlohy Akčného plánu rozvoja bývania do roku 2005 schválené uznesením vlády SR č. 736/2002
1.	Pri poskytovaní príspevkov na bývanie zabezpečiť, aby výška príspevkov zohľadňovala zvýšenie cien čistého nájomného a nákladových položiek majúcich vplyv na zvýšené náklady bytových domácností, upravovala sa súčasne so zvyšovaním cien a príspevky pre domácnosti bývajúce v nájomných bytoch vo verejnom nájomnom bytovom sektore dokončených po 1. 2. 2001 zohľadňovali výšku nájomného stanovenú Opatrením MF SR č. R-1/2001.  (Uvedená úloha je premietnutá ako úloha C.2. pre ministra práce, sociálnych vecí a rodiny SR do uznesenia vlády SR č. 736/2002).
Z: MPSVR SR, MF SR
T: priebežne

Plnenie:
	V podkladoch, ktoré poskytlo Ministerstvo práce, sociálnych vecí a rodiny SR k vyhodnoteniu Akčného plánu rozvoja bývania do roku 2005 sa uvádza, že pripravilo návrh nariadenia vlády SR, v ktorom navrhuje upraviť sumy minimálnych výdavkov na bývanie s účinnosťou od 1.7.2003.	Ďalej poznamenáva, že sa predpokladá zrušenie zákona č. 300/1999 Z. z. o príspevku na bývanie a možné nahradenie tejto sociálnej dávky inou formou finančnej pomoci.

	Predkladateľ k uvedenému vyhodnoteniu poznamenáva, že Ministerstvo práce, sociálnych vecí a rodiny SR v predloženom návrhu nariadenia vlády SR neakceptuje v celom rozsahu úlohu z bodu C.2. z uznesenia vlády SR č. 736/2002 najmä v tom, že sa oneskoruje termín úpravy príspevkov za termínmi zvýšenia cien súvisiacich s bývaním a nediferencuje sa výška príspevku pre nové stavby postavené s účasťou verejných prostriedkov.
	  Úloha sa nezabezpečuje v požadovanej komplexnosti.

2.	Doplniť ustanovenie zákona č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a o pozemkových spoločenstvách v znení neskorších predpisov tak, aby Slovenský pozemkový fond mal možnosť previesť do vlastníctva obce pozemky na výstavbu bytov alebo poskytovať pozemky neziskovým organizáciám a bytovým družstvám na výstavbu nájomných bytov do dlhodobého prenájmu
          Z:: MP SR, SPF, MVRR SR
T: 30. 6. 2003

Plnenie:
	Ministerstvo pôdohospodárstva SR v liste č. 594/2003-100 z 24. 2. 2003, v ktorom vyhodnocuje plnenie tejto úlohy uvádza, že doplnenie ustanovenia zákona č. 330/ 1991 Zb. tak ako to bolo uložené nie je potrebné, pretože podľa §34 ods. 9 a 10 citovaného zákona Slovenský pozemkový fond nehnuteľnosti vo vlastníctve štátu, na ktorých podľa záväznej časti územno-plánovacej dokumentácie majú byť umiestnené  verejnoprospešné stavby, ktorých stavebníkom budú obce, môže previesť len do vlastníctva obce bezodplatne zmluvou o prevode vlastníctva.

	V §108 zákona č. 50/1976 Zb. o územnom plánovaní a stavebnom poriadku však bytové budovy nie sú definované ako verejnoprospešné stavby. Preto prevod pozemkov z vlastníctva štátu do vlastníctva obcí na výstavbu bytových stavieb podľa §34 ods. 9 a 10 zákona č. 330 1991 Zb. nie je možné aplikovať.

	Obdobne Ministerstvo výstavby a regionálneho rozvoja SR nepovažuje za najvhodnejšie uplatňovanie §18 ods. 1 zákona č. 180/1995 Z. z o niektorých opatreniach na usporiadanie vlastníctva k pozemkom v znení neskorších predpisov v prípadoch prenájmu pozemkov na výstavbu bytov. Toto ustanovenie umožňuje Slovenskému pozemkovému fondu prenajímať pozemky okrem účelu poľnohospodárstva alebo lesného hospodárstva aj na iné účely v súlade s rozhodnutím orgánu ochrany poľnohospodárskeho pôdneho fondu  na dobu dlhšiu ako jeden rok. V prípade bytovej výstavby by išlo o prenájom pozemku na dobu trvania stavby, ktorá býva obvykle 100 a viac rokov a preto považujeme za účelné takéto prípady riešiť doplnením zákona č. 330/1991 Zb. tak, ako je to uložené v bode C.4. uznesenia vlády č. 736/2002.                   

	Ministerstvo výstavby a regionálneho rozvoja SR predložilo listom z 12.3.2003 Ministerstvu pôdohospodárstva SR pracovný návrh na doplnenie uvedeného zákona a ponúklo spoluprácu pri zabezpečovaní tejto úlohy.                             
Úloha sa nezabezpečuje v pôvodnom termíne a vecnosti..

3.  Spracovať návrh novelizácie zákona č. 182/1993 Z. z. o vlastníctve bytov a nebytových priestorov tak, aby sa presnejšie stanovili pravidlá správy bytových domov a zabezpečila vyššia efektivita služieb správy a údržby bytového fondu.
Z: MF SR, MVRR SR
T: 31. 12. 2003

Plnenie:
	Na základe dostupných informácií Ministerstvo financií SR zabezpečuje plnenie uvedenej úlohy. Ako podklad pre možnú úpravu zákona č. 182/1993 Z.z. o vlastníctve bytov a nebytových priestorov  Ministerstvo výstavby a regionálneho rozvoja SR vypracovalo materiál “Návrh úprav právnych predpisov pre stanovenie podmienok poskytovania služieb v oblasti spravovania bytových domov", ktorý následne predložilo Ministerstvu financií SR s návrhom aktívnej spolupráce pri vypracovaní novelizácie zákona č. 182/1993.Z.z.

	Úloha sa zabezpečuje.